Elo Viiding

Elo Viiding (sündinud 20. märtsil 1974 Tallinnas) on eesti luuletaja, proosakirjanik, tõlkija ja toimetaja. Ta on kasutanud pseudonüümi Elo Vee.

Elulugu
Elo Viiding õppis 1989. aastani Tallinna Muusikakeskkoolis ning aastatel 1989–1992 Georg Otsa nimelises Tallinna Muusikakoolis viiuli eriala. Aastatel 1992–1994 õppis Elo Viiding Tallinna 1. Õhtukeskkoolis ja 1999. aastal lõpetas ta Eesti Humanitaarinstituudi teatri erialal.

Elo Viiding on Eesti Kirjanike Liidu liige aastast 1992. Eesti PEN-klubi taasasutamisel 3. veebruaril 2010 valiti ta selle juhatuse liikmeks. 

Elo Viiding on tõlkinud ja toimetanud luulet ning tarbetekste soome ja inglise keelest. Ta on avaldanud erinevates kultuuriväljaannetes artikleid, arvustusi ja esseid. 

Tema loomingut on tõlgitud inglise, saksa, vene, rootsi, soome ja muudesse keeltesse.

Looming
Elo Viiding debüteeris 1990. aastal luulekoguga "Telg". Neljas esimeses luulekogus kasutas ta pseudonüümi Elo Vee, millest hiljem loobus. Elo Viidingu silmapaistvaimaks luulekoguks peetakse "Teatud erandid", mis ilmus 2003. aastal. Viidingu luule iseloomulikeks joonteks on isikliku lähenemisviisi kõrval intellektuaalne ja terav sotsiaalne hoiak, iroonia ning kriitilisus. Elo Viidingu uuemas luules on olulisel kohal eksperimenteeriv ja modernistlik vabavärss, millele on omased keele- ja kompositsioonimängud ning hämarad kujundid.

Luulekogud
"Telg" (1990) 
"Laeka lähedus" ([1993])
"Võlavalgel" (1995)
"V" (1998)
"Paljastuksia" (2000)
"Esimene tahe" (2002)
"Teatud erandid" (2003)
"För en stämma" (2004)
"Selge jälg" (2005)
"Meie paremas maailmas" (2009)
"Kestmine" (2011)
"Nõelad" (2013)
 "Teadvuselooja” (2016)
 "Ainult armastusest” (2019)
"Assisi luulet" (2021)

Luulet on ilmunud kogumikes 
"Verden Finnes ikke på kartet. Poesi fra hele verden" (2010)
"The Baltic Quintet: Poems from Estonia, Finland, Latvia, Lithuania and Sweden" (2008)
"New European poets" (2008)
"Five hours away: Nordic Poetry Festival", [young Estonians poetry experience: April 20], 2001, Tallinn = Viie tunni tee: Põhjamaade luulefestival, [Eesti noorte luulekogemus: 20. aprill] 2001 (2001) 
"Ajattelen koko ajan rahaa: kivikovaa virolaista nykyrunoutta" (2006)
Luuletus "Mothers' Day" (Emadepäev) rootsi kirjandusajakirja 00TAL ingliskeelses väljaandes 10TAL ja Põhjamaade kirjandusblogis Nordic Voices: Elo Viiding: "Mothers' Day" Nordic Voices, 7 May 2009, Eric Dickensi tõlkes.
Luuletused saksakeelsel maailmaluule võrguleheküljel www.lyrikline.com, tõlkinud Irja Grönholm.

Proosa
 "Ingelheim" (1995)
 "Püha Maama" (2008)
 "Teised" (2012)
 "Lühikesed ja lihtsad lood" (2016)
 "Margaret ja Kadriorg" (2018)
 “Mina kõnelen kirjandusest” (2020)

Proosat on ilmunud kogumikes
 "Püha maama" lühiproosakogumikus Isamaa suvi: lühilugusid aastaist 1991-2008. (Koostanud Kajar Pruul, sarjas "Eesti lugu", 50.) [Tallinn]: Eesti Päevaleht, 2009. ISBN 9789949431410 (sari)
 "Foreign women" (Välismaa naised) - Best European Fiction 2010. Dalkey Archive Press, 2010, p. 76. (Koostanud ja toimetanud Aleksandar Hemon, tõlkinud Eric Dickens)

Tunnustus
 2009 – Ave Alavainu andis Elo Viidingule üle Betti Alveri käevõru
 2007 – Eesti Kultuurkapitali Kirjanduse Sihtkapitali loomestipendiaat

Isiklikku
Elo Viidingu isa oli luuletaja ja näitleja Juhan Viiding. Elo Viidingu vanaisa Paul Viiding oli luuletaja, kes kuulus kirjanike rühmitusse Arbujad ja vanaema Linda Viiding oli tõlkija.

Elo Viidingu ema on teatritegelane Riina Viiding, emapoolne vanaisa Kaljo Kiisk oli näitleja, filmilavastaja ning poliitik. Elo Viidingu abikaasa on kirjandusteadlane ja -kriitik Jaanus Adamson.

Elo Viiding ja Riina Viiding on koostanud viiest CD-st koosneva kogumiku „Juhan Viiding” (ARM Music, 2004).

Viited

Artiklid
Anneli Mihkelev. Elo Viiding - a Poet who Plays on Social Nerves Estonian Literary Magazine, Spring 2005, No. 20.
Poetry by Elo Viiding Estonian Literary Magazine, Spring 2005, No. 20.
Eric Dickens. Elo Viiding Nordic Voices, 21 March 2009.
T. Samudinovi laul, eestikeelne tekst – Elo Viiding

Välislingid 

Eesti luuletajad
Sündinud 1974